Илъэсым и лIыхъужь Мудрэн Беслъэн
«Спорт-Экспресс» газет цIэрыIуэм къыхихащ 2016 гъэм къыхэжаныкIа спортсмениблыр. Абы хэхуащ Къэбэрдей-Балъкъэрым щыщ дзюдоист, Рио-де-Жанейрэ щекIуэкIа Олимп джэгухэм ди къэралым япэ дыщэ медалыр къыщыхуэзыхьа Мудрэн Беслъэн.
«Олимп командэ къыхэхам хагъэхьагъащIэ Мудрэным и гъащIэм япэу олимп медалыр зыIэригъэхьащ. Къэралым и дежкIи ар япэт. Къыхэгъэщыпхъэщи, зэхьэзэхуэм ипэ къихуэу, Урысейм щекIуэкIа дунейпсо чемпионатым дыжьын медалыр къызэрыщихьам нэхъ ехъулIэныгъэшхуэ зимыIа илъэс 30 зи ныбжь дзюдоистым дежкIэ Олимпиадэм и жэз медалыр зэфIэкIышхуэ дыдэу IэщIагъэлIхэм къалъытэрт. А гупсысэр щIигъэбыдащ пхъэидзэми. Абы къызэригъэлъэгъуамкIэ, ди лъахэгъур финалым и Iыхьэ плIанэм щыIущIэнут дунейпсо рейтингым и пашэ, Азием и иджырей чемпион корей спортсмен Джин Ким Вон — емылыджым, Iэзэм, нэхъ щIалэм икIи лантIэм, а псом дэщIыгъуу дунейпсо зэхьэзэхуэхэм куэдыкIейрэ зыкъыщызыгъэлъэгъуам. Рио-де-Жанейрэ зыри щыпэплъа къыщIэкIынкъым адыгэ щIалэм и медалыр дыщэу къыщIэкIыну», — апхуэдэ псалъэхэр дыщIигъуащ «Спорт-Экспресс»-м Мудрэн Беслъэн и ехъулIэныгъэм.
Ди лъэпкъэгъум къищынэмыщIауэ, «илъэсым и лIыхъужьхэм» яхэхуащ Ефимовэ Юлие (псым есын), Исинбаевэ Еленэ (атлетикэ псынщIэ), Власов Роман (алыдж-урым бэнэкIэ), Мамун Маргаритэ (гимнастикэ), Трефилов Евгений (гандболымкIэ УФ-м и командэ къыхэхам и тренер), Карякин Сергей (шахматхэр) сымэ.
КЪЭХЪУН Бэч.
